钦定古今图书集成/明伦汇编/官常典/第540卷 > 毛忠
## 钦定古今图书集成/明伦汇编/官常典/第540卷 > 毛忠

按《明外史》本传：“忠字允诚，初名哈喇，西陲人。曾祖哈
喇歹，洪武初归附，起行伍为千户，战殁。祖拜都，从征
哈密，亦战殁。父宝，以骁勇充总旗，至永昌百户。忠袭
职，时年二十，膂力绝人，善骑射，常从太宗北征。宣德
五年，征曲先叛寇，有功。八年，征亦不剌山，擒伪少师、
知院。九年，出脱欢山，十年，征黑山寇，皆擒其酋。各进”
一官。历指挥同知。正统三年从都督蒋贵征朵儿只
伯，先登陷阵，大获，擢都指挥佥事。十年以守边劳，进
同知，始赐姓。明年从总兵官任礼收捕沙洲卫都督
喃哥部落，徙之塞内，进都指挥使。十三年率师至罕
东，生絷喃哥弟伪祁王锁南奔，并其部众。擢都督佥
事，始赐名忠。寻充右参将，协守甘肃。景泰初，侍郎李
实使漠北还，言忠数遣使通瓦剌，诏执赴京。既至，于
谦等极论其罪，请置大辟。景帝不许。谦等复言：“即不
诛，宜贬官，发福建立功。”景帝乃遣之福建，而官秩如
故。令甘肃守臣徙其家属京师。初，忠之征沙漠也，获
番僧加失《领真》以献。英宗赦不诛。后逃之瓦剌，为也
先用，憾忠欲陷之。遂宣言忠与也先交通，而朝廷不
察也。英宗在塞外独知之，比复辟，即召还。而忠在福
建亦屡有斩馘功。乃擢都督同知，充左副总兵，镇守
甘肃。陛见，慰谕甚至，赐玉带及织金蟒衣。天顺二年，
寇大入。甘肃巡抚芮钊劾奏诸将失事罪。部议忠功
足赎罪，置不问。三年以镇番破贼功，进左都督。五年，
孛来以数万骑分掠西宁、庄浪、甘肃诸道，入凉州。忠
鏖战一日夜，矢尽力疲。贼来益众，军中皆失色。忠意
气弥厉，拊循将士，复殊死斗。贼见终不可胜，而我援
军亦至，遂解去。忠竟全师还。七年，永昌、凉州、庄浪塞
外诸番屡为边患，忠与总兵官卫颖分讨之。忠先破
巴哇诸大族，其昝咂、马吉思诸族，他将不“能下者，忠
复击破之。”论功，忠止增禄百石，而颖乃得世券。忠以
为言，遂封伏羌伯。成化四年，固原贼满四据石城反，
诏忠移师讨之，与总督项忠等夹攻贼巢。忠由木头
沟直抵炮架山下，多所斩获。贼稍却，冒矢石连夺山
北、山西两峰，而项忠等军亦克山之东峰及石城东
西二门。贼大窘，相对哭。忽昏雾起，他哨举烟掣军，贼
遂并力攻忠。忠力战不已，为流矢所中卒，年七十五。
从子海、孙恺前救忠亦死。忠为将，严纪律，善抚士。其
卒也，西陲人吊哭者相望于道。事闻，赠侯，谥“武勇”，予
世券。弘治中，从有司言，建“忠义坊”于兰州，以表其里。
又从巡抚许进言，建“武勇”祠甘州城东，春秋致祭。孙
锐，袭伯爵。